text: Venstre stemmer imod at afsætte havnebestyrelse
  28 oktober 2015 kl. 13.56
  Det bliver ikke med venstres stemmer, havnebestyrelsen bliver nødt til at forlade posterne, fortæller Jens Ejner Christensen (V) til TV SYD.
  Når Vejle Byråd onsdag skal tage stilling til havnebestyrelsens fremtid, vil Venstre stemme imod det forslag, som fem andre partier i byrådet har stillet.
  - Vi stemmer imod forslaget, fordi løsningen på problemet ikke er, at bestyrelsen skal trække sig tilbage, siger Venstres Jens Ejner Christensen til TV SYD.
  - Da byrådet i juni godkendte årsrapporten fra havnen, blev der ikke stillet så meget som ét eneste spørgsmål. Alle i byrådet har et ansvar, siger han.
  - I Venstre vil derimod bede den eksisterende bestyrelse komme med et oplæg til, hvordan man fremadrettet skaber ro og stabilitet på Vejle Havn, fortæller Jens Ejner Christensen to timer før byrådsmødet.
  Venstre råder over 12 af 31 pladser i Vejle Byråd.
  